# Romeu e Julieta

El Romeu e Julieta és una tradicional darreria brasilera composta de talls de formatge fresc i confitura de guaiaba. El nom remet al clàssic shakespearià Romeu i Julieta, amb el lacti que representa en Romeu Montagú i la confitura, la Julieta Capulet.

## Història

Per bé que es desconeix l'origen exacte d'aquesra darreria, es creu que es va originar a Minas Gerais en l'època del Brasil colonial, quan els portuguesos van començar a produir formatge fresc i van inventar la confitura de guaiaba (goiabada) com a alternativa a l'ibèric codonyat. Alternativament, la creació d'aquesta menja s'ha atribuït als búlgars.
El Romeu e Julieta no es va conèixer amb aquest nom fins a la dècada del 1960, després d'un anunci de televisió de la marca de confitures Cica, en què Mônica i Cebolinha —personatges dels còmics de la Turma da Mônica— apareixien vestits de Romeu i Julieta.

## Recepta i variacions

El plat original es preparava amb formatges frescos mineiros, com el Queijo Minas o el Queijo Canastra. A la regió Sud del Brasil es pot servir amb Queijo Colonial, mentre que en altres parts del país es poden usar altres formatges, com ara mozzarella.
La barreja d'ingredients s'ha reproduït en infinitat de receptes, de pastís, suflé, mousse, gelat o inclús en pizzes dolces.

## En la cultura popular

El plat és mencionat en la cançó Fico assim sem você, popularitzada per Claudinho & Buchecha, entre una sèrie de conceptes emparellats:
| « | (portuguès)  Neném sem chupeta Romeu sem Julieta Sou eu assim sem você Carro sem estrada Queijo sem goiabada Sou eu assim sem você | (català)  Bebè sense xumet Romeu sense Julieta Així soc jo sense tu Cotxe sense carretera Formatge sense goiabada Així soc jo sense tu | » |

## Referències

* 1 2 3 4 Souza, Vivian. «De onde vem o que eu como: doce Romeu e Julieta tem nome inspirado em campanha publicitária com a Turma da Mônica» (en portuguès brasiler). G1. Grupo Globo, 02-08-2021. Arxivat de l'original el 2023-07-22. [Consulta: 20 setembre 2023].
* ↑ Porto, Malu. «Romeu & Julieta: um clássico adaptado» (en portuguès brasiler). O Globo. Grupo Globo, 24-07-2012. Arxivat de l'original el 2023-12-21. [Consulta: 20 setembre 2023].
* ↑ «Você sabia que Cebolinha e Mônica batizaram o doce Romeu e Julieta nos anos 60?» (en portuguès brasiler). Terra, 21-07-2023. Arxivat de l'original el 2023-07-23. [Consulta: 21 setembre 2023].
* 1 2 Rossi, Mariane. «Torta 'Romeu e Julieta' leva famosa combinação mineira de queijo com goiabada e dá água na boca; vídeo» (en portuguès brasiler). G1. Grupo Globo, 10-06-2022. Arxivat de l'original el 2024-05-21. [Consulta: 21 setembre 2023].
* ↑ «5 sobremesas Romeu e Julieta para você se apaixonar» (en portuguès brasiler). Guia da Cozinha. Terra, 20-07-2023. Arxivat de l'original el 2023-12-21. [Consulta: 21 setembre 2023].
* ↑ Lorençato, Arnaldo; Yassuda, Saulo. «A sobremesa Romeu e Julieta em seis versões» (en portuguès brasiler). Veja. Abril, 21-06-2017. Arxivat de l'original el 2023-12-21. [Consulta: 21 setembre 2023].
* ↑ «"Amor sem beijinho, Buchecha sem Claudinho": conhece a história dramática da canção "Fico Assim Sem Você"?» (en portuguès). Sapo, 01-08-2023. Arxivat de l'original el 2023-12-21. [Consulta: 21 desembre 2023].

## Vegeu també

* Postre vigilante
* Mel i mató